Predkladacia správa

Uznesením vlády Slovenskej republiky č. 74 zo dňa 27. januára 1999 bol schválený návrh Plánu práce vlády Slovenskej republiky na rok 1999, v ktorom bola ministrovi vnútra uložená úloha pripraviť návrhy na uzavretie medzištátnych dohôd so susednými štátmi o cezhraničnej spolupráci v súlade s Európskym rámcovým dohovorom o cezhraničnej spolupráci a s Doplnkovým protokolom k dohovoru.
	Ministerstvo vnútra Slovenskej republiky pripravilo návrh Dohody medzi vládou Slovenskej republiky a vládou Rakúskej republiky na podporu cezhraničnej spolupráce. Návrh uvedenej dohody bol zaslaný rakúskej strane v auguste 1999 diplomatickou cestou.
	Dňa 18. apríla 2000 Ministerstvo vnútra Slovenskej republiky požiadalo Ministerstvo zahraničných vecí Slovenskej republiky o zistenie stavu posudzovania uvedeného návrhu dohody. Následne obdržalo odpoveď, že uvedená otázka mala byť zahrnutá do námetov na rozhovor pri rokovaní zástupcov Ministerstva zahraničných vecí Slovenskej republiky s rakúskym partnerom v júni 2000. Vzhľadom na to, že ministerstvo vnútra neobdržalo odpoveď o výsledku uvedených rokovaní, požiadalo opätovne Ministerstvo zahraničných vecí Slovenskej republiky o poskytnutie informácie, aké bolo vyjadrenie rakúskej strany pri uvedených rokovaniach.
	Na základe odpovede, ktorá bola doručená dňa 23. októbra 2000, ministerstvo vnútra požiadalo Ministerstvo zahraničných vecí Slovenskej republiky o sprostredkovanie stretnutia so zástupcami Veľvyslanectva Rakúskej republiky v Bratislave z dôvodu prezentácie dohôd o cezhraničnej spolupráci pripravovaných v Slovenskej republike.
	V nadväznosti na rokovania, ktoré sa uskutočnili v novembri 2000 a v januári 2001 bola slovenská strana informovaná, že vzhľadom na právny poriadok a federatívne usporiadanie Rakúskej republiky je predmetný návrh v jeho súčasnej forme pre rakúsku stranu neprijateľný, ako aj o záujme rakúskej strany uzavrieť obdobnú medzinárodnú zmluvu so Slovenskou republikou a odovzdal vzor Rámcovej zmluvy medzi Rakúskou republikou a Talianskou republikou o cezhraničnej spolupráci územných celkov.
	Ministerstvo vnútra zohľadnilo námety a pripomienky rakúskej strany a prepracovaný návrh vo forme Rámcovej zmluvy medzi Slovenskou republikou a Rakúskou republikou o cezhraničnej spolupráci medzi územnými celkami alebo orgánmi zaslalo Ministerstvu zahraničných vecí SR so žiadosťou o jeho odovzdanie rakúskej strane.
	V snahe o posilnenie spolupráce medzi miestnymi a regionálnymi orgánmi na obidvoch stranách štátnej hranice medzi Slovenskou republikou a Rakúskou republikou účastníci Medzinárodnej konferencie Rady Európy o slovensko-rakúskej cezhraničnej spolupráci, ktorú zorganizovalo Ministerstvo vnútra Slovenskej republiky a Ministerstvo zahraničných vecí Rakúskej republiky pod záštitou prezidenta Slovenskej republiky p. Rudolfa Schustera a prezidenta Rakúskej republiky p. Thomasa Klestila v Piešťanoch a Badene pri Viedni 24. – 25. októbra 2001, prijali vyhlásenie, v ktorom v článku 6 odporučili vládam Slovenskej republiky a Rakúskej republiky uzavrieť bilaterálnu Zmluvu medzi Slovenskou republikou a Rakúskou republikou o cezhraničnej spolupráci medzi územnými celkami alebo orgánmi v duchu Európskeho rámcového dohovoru o cezhraničnej spolupráci medzi územnými celkami alebo orgánmi a tým prispieť k spoločným riešeniam cezhraničných problémov.
Expertné rokovanie o pozmeňujúcich návrhoch predložených rakúskou stranou sa uskutočnilo dňa 11. marca 2003 v Bratislave. Jeho výsledkom je predložený návrh Rámcovej zmluvy.
Rámcová zmluva je bilaterálnou medzinárodnou zmluvou vládnej povahy, ktorá podľa právneho poriadku Slovenskej republiky nepodlieha schváleniu Národnej rady Slovenskej republiky, avšak podľa právneho poriadku Rakúskej republiky predpokladá výmenu ratifikačných listín. Z uvedeného dôvodu je potrebné vystaviť tzv. „malú ratifikačnú listinu“.
Vykonanie obvyklých formálnych úkonov súvisiacich s uzavretím Rámcovej zmluvy zabezpečí Ministerstvo vnútra Slovenskej republiky v súčinnosti s Ministerstvom zahraničných vecí  Slovenskej republiky v súlade s platnými právnymi predpismi.
Predložený návrh Rámcovej zmluvy zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov.
Predložený návrh Rámcovej zmluvy nemá finančný, ekonomický a environmentálny vplyv a nemá vplyv na zamestnanosť.